CELEX: 32021R0996
Language: bg
Date: 2021-06-21 00:00:00
Title: Регламент (ЕС) 2021/996 на Съвета от 21 юни 2021 година за изменение на Регламент (ЕО) № 765/2006 относно ограничителни мерки по отношение на Беларус

21.6.2021   
               
               
                  BG
               
               
                  Официален вестник на Европейския съюз
               
               
                  LI 219/1
               
            
         РЕГЛАМЕНТ (ЕС) 2021/996 НА СЪВЕТА
         от 21 юни 2021 година
         за изменение на Регламент (ЕО) № 765/2006 относно ограничителни мерки по отношение на Беларус
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 215 от него,
         като взе предвид Решение 2012/642/ОВППС на Съвета от 15 октомври 2012 г. относно ограничителните мерки с оглед на положението в Беларус (1),
         като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
         като има предвид, че:
         
                     (1)
                  
                  
                     С Регламент (ЕО) № 765/2006 на Съвета (2) се предвижда замразяване на финансови средства и икономически ресурси — както и забрана за предоставяне на финансови средства или икономически ресурси — на лица, образувания или органи, които са отговорни за сериозни нарушения на правата на човека или репресии срещу гражданското общество и демократичната опозиция, или които извършват дейност, с която по друг начин сериозно се накърнява демокрацията или принципите на правовата държава в Беларус, или които се облагодетелстват от режима на Лукашенко или го подкрепят. С него също така се забранява да се предоставя техническа помощ във връзка със стоките и технологиите, изброени в Общия списък на оръжията на Европейския съюз, или с доставката, производството, поддръжката и използването на такива стоки. С него се забранява и износът на оборудване, което може да бъде използвано за вътрешни репресии, на лица, образувания или органи в Беларус или за използване в Беларус, както и на предоставянето на свързана с това оборудване техническа помощ, брокерски услуги, финансиране или финансова помощ. С посочения регламент освен това се забранява на беларуските въздушни превозвачи да кацат на територията на Съюза, да излитат от нея или да прелитат над нея.
                  
               
                     (2)
                  
                  
                     С Регламент (ЕО) № 765/2006 се привеждат в действие мерките, предвидени в Решение 2012/642/ОВППС.
                  
               
                     (3)
                  
                  
                     С Решение за изпълнение (ОВППС) 2021/1002 на Съвета (3) се въвеждат някои елементи, с които се прилагат заключенията на Европейския съвет от 24 и 25 май 2021 г. в резултат на незаконното принудително приземяване на вътрешен за ЕС полет на Ryanair в Минск, Беларус, на 23 май 2021 г. С цел да се избегнат нежеланите последици от тези нови елементи, с Решение (ОВППС) 2021/1001 на Съвета (4) се изменя Решение 2012/642/ОВППС чрез въвеждането на някои нови дерогации от замразяването на финансови средства и забраната за предоставяне на финансови средства или икономически ресурси на включените в списъка лица или образувания. Тези дерогации се отнасят за полети с хуманитарна цел, за евакуация или репатриране на лица или за инициативи за подпомагане на жертви на природни, ядрени или химически бедствия, за участие в срещи с цел намиране на решение на кризата в Беларус или за насърчаване постигането на целите на политиката на ограничителни мерки, и за спешни полети, както и за въпросите на въздушната безопасност. Тези дерогации трябва да бъдат отразени в Регламент (ЕО) № 765/2006.
                  
               
                     (4)
                  
                  
                     Поради това Регламент (ЕО) № 765/2006 следва да бъде съответно изменен.
                  
               
                     (5)
                  
                  
                     С оглед на ефективността на предвидените в настоящия регламент мерки, настоящият регламент следва да влезе в сила незабавно,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Член 3, параграф 1 от Регламент (ЕО) № 765/2006 се заменя със следното:
            
               
                  „1.   Чрез дерогация от член 2 компетентните органи в държавите членки, както са посочени в изброените в приложение II уебсайтове, могат да разрешат освобождаването на определени замразени финансови средства или икономически ресурси или предоставянето на определени финансови средства или икономически ресурси при спазване на условията, които считат за подходящи, след като се уверят, че тези финансови средства или икономическите ресурси са:
                  
                              а)
                           
                           
                              необходими за задоволяване на основните нужди на лицата, изброени в приложение I, и на членовете на семействата им, които са на тяхна издръжка, включително разходи за храна, наем или ипотечен заем, лекарства и медицинско лечение, данъци, застрахователни премии и такси за комунални услуги;
                           
                        
                              б)
                           
                           
                              предназначени изключително за плащане на разумни по размера си хонорари и възстановяване на направени разходи, свързани с предоставянето на правни услуги;
                           
                        
                              в)
                           
                           
                              предназначени изключително за плащания на възнаграждения или такси за услуги за текущо държане или поддържане на замразени финансови средства или икономически ресурси;
                           
                        
                              г)
                           
                           
                              предназначени изключително за плащането на необходимите такси за някое от следните:
                              
                                          i)
                                       
                                       
                                          извършване на полети за хуманитарни цели, за евакуация или репатриране на лица или за инициативи за подпомагане на жертви на природни, ядрени или химически бедствия;
                                       
                                    
                                          ii)
                                       
                                       
                                          извършване на полети в рамките на процедури за международно осиновяване;
                                       
                                    
                                          iii)
                                       
                                       
                                          извършване на полети, необходими за участие в срещи с цел намиране на решение на кризата в Беларус или за насърчаване постигането на целите на политиката на ограничителни мерки, или
                                       
                                    
                                          iv)
                                       
                                       
                                          аварийно кацане, излитане или прелитане на въздушен превозвач от ЕС; или
                                       
                                    
                        
                              д)
                           
                           
                              необходими за разглеждането на възлови и строго определени въпроси на въздушната безопасност, и след предварителна консултация с Агенцията за авиационна безопасност на Европейския съюз.“
                           
                        
            
         
         
            Член 2
            Настоящият регламент влиза в сила в деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Люксембург на 21 юни 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  ОВ L 285, 17.10.2012 г., стр. 1.
         
            (2)  Регламент (ЕО) № 765/2006 на Съвета от 18 май 2006 г. относно ограничителни мерки по отношение на Беларус (ОВ L 134, 20.5.2006 г., стр. 1).
         
            (3)  Решение за изпълнение (ОВППС) 2021/1002 на Съвета от 21 юни 2021 г. за прилагане на Решение 2012/642/ОВППС относно ограничителните мерки с оглед на положението в Беларус (вж. стр. 70 от настоящия брой на Официален вестник).
         
            (4)  Решение (ОВППС) 2021/1001 на Съвета от 21 юни 2021 г. за изменение на Решение 2012/642/ОВППС относно ограничителните мерки с оглед на положението в Беларус (вж. стр. 67 от настоящия брой на Официален вестник).